
A túllépés dogmatikai kérdései a felbujtás körében

Kulcsszavak: túllépés; felbujtás; excessus; excessus mandati;
A dolgozat központi témája a túllépés rövid törvényi szabályozásának gyakorlati alkalmazhatóságának kérdése. A túllépés alkalmazásával kapcsolatos problémák leggyakrabban a felbujtással összefüggésben merülnek fel, és a dolgozat kifejezetten erre fókuszál e dogmatikai kérdések megválaszolása érdekében, mert ha dogmatikai megoldások találhatók, akkor azok az elkövetés különböző formáinak kezelésére is alkalmazhatók. A kutatás alapja, hogy a túllépés szabályozása az új Büntető Törvénykönyv hatálybalépésével egyáltalán nem változott, és nem is mutat jelentős eltérést a korábbi szabályozáshoz képest, valamint a világháborúkat követő szakirodalmak sem foglalkoznak mélyen a túllépés vizsgálatával, annak ellenére, hogy számtalan megválaszolatlan kérdés merül fel a túllépés eseteivel kapcsolatban. Ez önmagában is azt jelzi, hogy míg a jog legtöbb területe fejlődött és finomodott a változó világhoz való alkalmazkodás érdekében, addig a túllépés kérdései elkerülte a jogalkotó figyelmét. Kutatási kérdésem tehát az, hogy mi okozza a szabályozás megkövesedését: A túllépés különböző szabályait valóban jól alkalmazzák-e a gyakorlatban, vagy egyszerűen kiesett a jogtudomány látóköréből? A dolgozat során rávilágítok a tisztázatlan, a jogtudomány képviselői közötti vitás kérdésekre, illetve az esetlegesen más szerzők által nem is tárgyalt problémákra. A kutatásaim során igyekeztem a téma minden aspektusát megvizsgálni, így elméleti és gyakorlati szempontokat is figyelembe vettem. A kutatásom eredménye a felmerülő kérdések rendszerezése, az egyes álláspontok érvei bemutatásával a helyes válaszok megállapítása, így például a szándék és kettős szándék, a szoros értelembe vett vegyes bűnösség, a járulékosság kapcsán. Emellett a dolgozat eredménye a jogtudományban nem tárgyalt, de dogmatikailag helytelen vagy következetlen megállapításokra való rávilágítás, illetve megoldás, javaslat tétel, így a címzetti kör illetve időbeliség kérdésével kapcsolatos megállapítások.



